62022CJ0368
РЕШЕНИЕ НА СЪДА (шести състав)
25 май 2023 година (
*1
)
„Преюдициално запитване — Регламент (ЕИО) № 2658/87 — Митнически съюз — Обща митническа тарифа — Тарифно класиране — Комбинирана номенклатура — Позиция 7307 — Принадлежности за тръбопроводи — Позпозиция 73072210 — Муфи“
По дело C‑368/22
с предмет преюдициално запитване, отправено на основание член 267 ДФЕС от Vestre Landsret (Западен областен съд, Дания) с акт от 9 май 2022 г., постъпил в Съда на 8 юни 2022 г., в рамките на производство по дело
Skatteministeriet
срещу
Danish Fluid System Technologies A/S,
СЪДЪТ (шести състав),
състоящ се от: P. G. Xuereb (докладчик), председател на състава, T. von Danwitz и I. Ziemele, съдии,
генерален адвокат: A. M. Collins,
секретар: A. Calot Escobar,
предвид изложеното в писмената фаза на производството,
като има предвид становищата, представени:
–
за датското правителство, от C. Maertens, в качеството на представител, подпомагана от B. Søes Petersen, advokat,
–
за Европейската комисия, от K. Rasmussen и M. Salyková, в качеството на представители,
предвид решението, взето след изслушване на генералния адвокат, делото да бъде разгледано без представяне на заключение,
постанови настоящото
Решение
1
Преюдициалното запитване се отнася до тълкуването на тарифна подпозиция 73072210 от Комбинираната номенклатура — която се съдържа в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа (OB L 256, 1987 г., стр. 1; Специално издание на български език, 2007 г., глава 2, том 4, стр. 3), изменен с Регламент (ЕО) № 254/2000 на Съвета от 31 януари 2000 г. (OВ L 28, 2000 г., стр. 16; Специално издание на български език, 2007 г., глава 2, том 12, стр. 33) (наричан по-нататък „Регламент № 2658/87“) — в редакцията ѝ след приемането последователно на Регламент (ЕО) № 948/2009 на Комисията от 30 септември 2009 г. (ОВ L 287, 2009 г., стр. 1), на Регламент (ЕС) № 861/2010 на Комисията от 5 октомври 2010 г. (ОВ L 284, 2010 г., стр. 1), на Регламент (ЕС) № 1006/2011 на Комисията от 27 септември 2011 г. (ОВ L 282, 2011 г., стр. 1) и на Регламент за изпълнение (ЕС) № 927/2012 на Комисията от 9 октомври 2012 г. (ОВ L 304, 2012 г., стр. 1) (наричана по-нататък „КН“).
2
Запитването е отправено в рамките на спор между Skatteministeriet (Министерство на данъчното облагане, Дания) и Danish Fluid System Technologies A/S (наричано по-нататък „DFST“) по повод тарифното класиране на пет принадлежности за тръбопроводи.
Правна уредба
ХС
3
Хармонизираната система за описание и кодиране на стоките (наричана по-нататък „ХС“) е създадена с Международната конвенция за Хармонизираната система за описание и кодиране на стоките, сключена на 14 юни 1983 г. в Брюксел, в рамките на Световната митническа организация (СМО), и е одобрена, заедно с протокола за изменението ѝ от 24 юни 1986 г., от името на Европейската икономическа общност с Решение 87/369/ЕИО на Съвета от 7 април 1987 г. (ОВ L 198, 1987 г., стр. 1; Специално издание на български език, 2007 г., глава 2, том 3, стр. 199). Обяснителните бележки към ХС са изготвени в СМО в съответствие с разпоредбите на тази конвенция.
4
Съгласно член 3, параграф 1, буква а), точка 2 от посочената конвенция, всяка договаряща страна се задължава да прилага общите правила за тълкуване на ХС и всички забележки към разделите, главите и подпозициите и да не изменя обхвата на разделите, главите, позициите или подпозициите.
5
Обяснителните бележки към позиция 7307 от ХС гласят следното:
„Настоящата позиция обхваща голяма група изделия от чугун, желязо или стомана, предназначени главно за съединяване на две тръби или техни части помежду им, или за скачване на тръба към друго устройство, или пък за затваряне на определени места в тръбопроводи. Въпреки сходното им предназначение, от нея се изключват някои изделия като фланци, закрепвани в стената, за да придържат тръби, стегателни гривни за фиксиране на гъвкави тръби към негъвкави тръби, съединения, кранчета и т. н. (№№ 73.25 и 73.26).
Свързването или съединяването се осъществяват:
–
чрез завинтване, когато се работи с резбовани принадлежности от чугун или стомана;
–
чрез заваряване (челно или след сглобяване или надяване), когато става въпрос за заваряване на стоманени съединения. При челна заварка краищата на тръбите и на принадлежностите се скосяват или нарязват под ъгъл;
–
чрез контакт на сменяеми стоманени принадлежности.
От тук включените принадлежности за тръбопроводи следва да споменем: фланци (плоски или с ковани пръстени); колена и дъги; преходни муфи; тещици и фитинги; кръстовини и тапи; маншети за челно заваряване; изпъкнали и разпределителни съединения; стопорни и регулировъчни винтове; маншони и нипели; сифони; тръбни подложки; уплътнения и пръстени.
[…]“.
КН
6
Както следва от член 1, параграф 1 от Регламент № 2658/87, въведената от Европейската комисия КН урежда тарифното класиране на внесените в Европейския съюз стоки. В нея се използват шестцифрените позиции и подпозиции от ХС, като само седмата и осмата цифра създават собствени за КН подразделения.
7
По силата на член 12, параграф 1 от Регламент № 2658/87 Комисията приема ежегодно регламент, възпроизвеждащ цялостната версия на КН заедно с митническите ставки съгласно член 1, така както се получават вследствие на мерките, приети от Съвета на Европейския съюз или от Комисията. Този регламент се публикува не по-късно от 31 октомври в Официален вестник на Европейския съюз и се прилага от 1 януари следващата година.
8
Съгласно общите правила за тълкуване на КН, съдържащи се в част първа, дял I, раздел A от приложение I към Регламент № 2658/87:
„Класирането на стоките в [КН] се подчинява на следните принципи:
1.
Текстът на заглавията на разделите, на главите или на подглавите има само индикативна стойност, като класирането се определя законно съгласно термините на позициите и на забележките към разделите или към главите и съгласно следващите правила, когато те не противоречат на посочените по-горе термини на позициите и на забележките към разделите или към главите.
[…]
6.
Класирането на стоките в подпозициите на една и съща позиция е нормативно определено съгласно термините на тези подпозиции и забележките към подпозициите, както и, mutatis mutandis, съгласно горните правила при условие че могат да се сравняват само подпозиции на еднакво ниво. Освен при разпоредби, предвиждащи обратното, за прилагането на това правило, се вземат предвид и забележките към разделите и главите“.
9
Приложение I към Регламент № 2658/87 съдържа част втора, озаглавена „Таблица със ставките на митата“, раздел XV от която е озаглавен „Неблагородни метали и изделия от тези метали“. Този раздел включва глава 73, озаглавена „Изделия от чугун, желязо или стомана“, позиция 7307 от която гласи следното:
Код по КН
Описание на стоката
Конвенционални мита (%)
Допълнителна мерна единица
7307
Принадлежности за тръбопроводи (например свръзки, колена, муфи), от чугун, желязо или стомана:
– отлети:
[…]
[…]
[…]
[…]
– Други, от неръждаема стомана:
7307 21 00
– — Фланци
3,7
–
7307 22
– — Резбовани колена, дъги и муфи:
7307 22 10
– — — Муфи
Осв.
–
7307 22 90
– — — Дъги и колена
3,7
–
7307 23
– — Съединителни елементи за челно заваряване:
[…]
[…]
[…]
[…]
7307 29
– — Други:
7307 29 10
– — — С резба
3,7
–
7307 29 30
– — — за заваряване
3,7
–
7307 29 90
– — — Други
3,7
–
– Други
[…]
[…]
[…]
[…]
10
В съответствие с член 9, параграф 1, буква а), второ тире от Регламент № 2658/87 Комисията изготвя Обяснителни бележки към КН, които публикува редовно в Официален вестник на Европейския съюз. Обяснителните бележки, публикувани на 7 май 2008 г. (ОВ C 112, 2008 г., стр. 8) и на 6 май 2011 г. (ОВ C 137, 2011 г., стр. 1), приложими към датата на разглеждания в главното производство внос, не съдържат отделни бележки за подпозиции 73072210 и 73072910 от КН.
Обединена тарифа на Европейския съюз (TARIC)
11
Пето съображение от Регламент № 2658/87 гласи:
„като има предвид, че някои специфични мерки на Общността не могат да бъдат третирани в рамките на [КН]; като има предвид, че е необходимо следователно да се създадат допълнителни подраздели на Общността и да бъдат включени в обединена тарифа на Европейските общности (Taric); […]“.
12
Член 2 от този регламент предвижда:
„Комисията установява [TARIC], която отговаря на изискванията на Общата митническа тарифа, на статистиката за външната търговия, на търговската, земеделската и други политики на Общността относно вноса или износа на стоки.
Тарифата се основава на [КН] и включва:
a)
мерките, съдържащи се в настоящия регламент;
б)
допълнителни подразделения на Общността, цитирани като „подзаглавия на TARIC“, необходими за изпълнението на конкретни мерки на Общността, изброени в приложение II;
[…]“.
13
Що се отнася до подпозиция 73072210 от КН, TARIC предвижда два кода, а именно код по TARIC 7307221010 (муфи, предназначени за определени видове въздухоплавателни средства) и код по TARIC 7307221090 (други муфи). Що се отнася до подпозиция 73072910 от КН, TARIC също съдържа два кода, а именно код по TARIC 7307291010 (други резби, предназначени за определени видове въздухоплавателни средства) и код по TARIC 7307291090 (други резби).
Спорът в главното производство и преюдициалният въпрос
14
DFST, установено в Дания дружество, внася принадлежности за тръбопроводи от американския производител Swagelok. Повечето от внесените стоки впоследствие се изнасят главно за Русия и Украйна и се използват за съединяване на специално изработени тръби, които inter alia се използват във фармацевтичната, нефтохимическата, нефтената и газовата промишленост.
15
През лятото на 2013 г. датските данъчни органи проверяват различни принадлежности за тръбопроводи, внесени от DFST между октомври 2010 г. и август 2013 г.
16
В хода на проверката тези органи избират за последваща задълбочена проверка десет принадлежности за тръбопроводи, които са били декларирани като „резбовани муфи от неръждаема стомана“ с код по TARIC 7307221090 със ставка на митото 0 %. Спорът пред запитващата юрисдикция, Vestre Landsret (Западен областен съд, Дания), се отнася до класирането само на пет от тези продукта, а именно продукти № 2—5 и № 10 (наричани по-нататък „разглежданите продукти“).
17
Според каталога на производителя продукт № 2 е straight fitting union (прав конектор), продукт № 3 съответства на straight fitting male connector (мъжки прав конектор), продукт № 4 е straight fitting female connector (женски прав конектор), продукт № 5 съответства на straight fitting reducer (прав редуктор), а продукт № 10 е tube adapter male (мъжки тръбен адаптор).
18
За целите на посочената проверка датските данъчни органи искат от института за анализи Force Technology (наричан по-нататък „институтът за анализи“) да анализира разглежданите продукти и да предложи тяхното тарифно класиране.
19
Според института за анализи продукт № 2 представлява „малка тръба с шестоъгълен елемент в средата, който е подходящ за шестоъгълен гаечен ключ, и [има] затягащ конектор от двете страни с гайка и накрайници, които са част от нея“. Продукт № 3 представлява „малка тръба с шестоъгълен елемент в средата, който е подходящ за шестоъгълен гаечен ключ, и от едната страна има газова резба, а от другата — резба с гайка и накрайници, които са част от нея“. Що се отнася до продукт № 4, той е „малка тръба с муфа (female connector) от едната страна, т.е. с шестоъгълен краен елемент с вътрешна резба, и със затягащ конектор с гайка (nut) и два накрайника от другата страна“. Продукт № 5 се състои от „малка тръба с шестоъгълен елемент в средата, който е подходящ за шестоъгълен гаечен ключ, и има резбован затягащ конектор с гайка и накрайници от едната страна“. Накрая, продукт № 10 представлява „малка тръба, с шестоъгълен елемент в средата, който е подходящ за шестоъгълен гаечен ключ, и има газова резба от едната страна“.
20
Институтът за анализи стига до извода, че разглежданите продукти не могат да се считат за „муфи“, тъй като не става въпрос за къси тръбни участъци, с вътрешна резба или без резба, които позволяват да се съединят две тръби чрез завинтването им в тръбния участък или просто чрез вкарването им в тръбния участък.
21
С решение от 15 октомври 2013 г. датските данъчни органи класират разглежданите продукти в код по TARIC 7307291090, позовавайки се на доклада на института за анализи, където се приема, че никой от разглежданите продукти не може да се класира като „муфи“.
22
DFST обжалва това решение пред компетентния административен орган, Landsskatteretten (Национална данъчна комисия, Дания), който с решение от 27 септември 2019 г. приема, че разглежданите продукти, които според него са от вида straight tube fittings (прави принадлежности за тръбопроводи), не трябва да се класират като „други изделия от неръждаема стомана с резба“ в код по TARIC 7307291090, а въз основа на техните обективни характеристики и свойства трябва да се класират в код по TARIC 7307221090 като „резбовани муфи от неръждаема стомана“ в съответствие с общи правила за тълкуване 1 и 6 от КН.
23
С жалба от 19 декември 2019 г. Министерството на данъчното облагане обжалва това решение пред запитващата юрисдикция.
24
Пред тази юрисдикция Министерството на данъчното облагане твърди, че разглежданите продукти не могат да се класират в код по TARIC 7307221090, тъй като не са „муфи“, а трябва да се класират в код по TARIC 7307291090. Всъщност всички разглеждани продукти били с външна резба, а някои от тях имали и затягащи пръстени. Като се имат предвид определенията на термините „муфа“ и „нипел“ в различни речници и в други източници — от които било видно, че терминът „муфа“ се определя като тръбен участък, който е антипод на тръбния участък обозначен с термина „нипел“, както и че нипелът последователно се описва като изделие с външна резба — тези продукти не можели да се квалифицират като муфи.
25
За разлика от това, като се позовава по-специално на обяснителните бележки към позиция 7307 от КН и на общите правила и принципи относно класирането на стоките в ХС, DFST твърди, че разглежданите продукти правилно са били класирани в код по TARIC 7307221090. Произволно подбраните цитати от речници не можели да поставят под въпрос този извод.
26
Освен това ирландската обвързваща тарифна информация (ОТИ), референтен № IE 08NT‑14-284-03, който се отнася до продукт № 2, както и още седем ОТИ потвърждавали, че данъчните органи на други страни от Съюза класират изделия като разглежданите в код по TARIC 7307221090. Впрочем испанската ОТИ, референтен номер ES-2014-000535-0324/14, доказвала, че муфата може да е с външна резба.
27
При тези обстоятелства Vestre Landsret (Западен областен съд) решава да спре производството и да постави на Съда следния преюдициален въпрос:
„Трябва ли подпозиция 73072210 от Комбинираната номенклатура към Общата митническа тарифа, изменена с приложение I към Регламент [№ 861/2010], да се тълкува в смисъл, че обхваща изделия като разглежданите в главното производство?“.
По преюдициалния въпрос
Предварителни бележки
28
В преюдициалния си въпрос запитващата юрисдикция се позовава на КН в редакцията ѝ съгласно приложение I към Регламент № 861/2010, която е била приложима през 2011 г. От предоставената от тази юрисдикция информация обаче е видно, че вносът, довел до спора по главното производство, се осъществява в периода от октомври 2010 г. до август 2013 г. Следователно изглежда, че приложимите в главното производство редакции на КН са тези, които произтичат съответно от Регламент № 948/2009, който изменя КН, считано от 1 януари 2010 г., от Регламент № 861/2010, който изменя КН, считано от 1 януари 2011 г., от Регламент № 1006/2011, който изменя КН, считано от 1 януари 2012 г., и от Регламент за изпълнение № 927/2012, който изменя КН, считано от 1 януари 2013 г., което обаче трябва да се провери от запитващата юрисдикция.
29
Тъй като обаче текстът на разпоредбите от КН, които са от значение за главното производство, е един и същ във всички тези редакции, достатъчно е поставеният въпрос да се разгледа, като се вземе предвид КН в редакцията ѝ съгласно приложение I към Регламент № 861/2010.
По преюдициалния въпрос
30
В самото начало трябва да се припомни, че когато Съдът е сезиран с преюдициално запитване в областта на тарифното класиране, неговата задача е по-скоро да изясни на запитващата юрисдикция критериите, чието прилагане ще ѝ позволи да класира правилно съответните стоки по КН, а не сам да извършва това класиране. Въпросното класиране е резултат от чисто фактическа преценка, която не е от компетенцията на Съда в рамките на преюдициалното производство (решение от 20 октомври 2022 г., Mikrotīkls, C‑542/21, EU:C:2022:814, т. 21 и цитираната съдебна практика).
31
Следва да се подчертае обаче, че според постоянната съдебна практика, в рамките на въведеното с член 267 ДФЕС производство за сътрудничество между националния съд и Съда последният трябва да даде на националния съд полезен отговор, който да му позволи да реши спора, с който е сезиран. С оглед на това при необходимост Съдът трябва да преформулира въпросите, които са му зададени (решение от 8 септември 2016 г., Schenker, C‑409/14, EU:C:2016:643, т. 72 и цитираната съдебна практика).
32
В случая от акта за преюдициално запитване е видно, че с въпроса си запитващата юрисдикция по същество иска да се установи дали подпозиция 73072210 от КН трябва да се тълкува в смисъл, че принадлежностите за тръбопроводи от неръждаема стомана, които не са отлети, имат външна резба и не представляват къси тръбни участъци с вътрешна резба, позволяващи да се съединят две тръби чрез завинтването им в такава принадлежност или просто чрез вкарването им в нея, могат да се считат за „муфи“, които попадат в тази подпозиция.
33
Съгласно постоянната практика на Съда в интерес на правната сигурност и улесняването на проверките решаващият критерий за тарифното класиране на стоките по правило трябва да се търси в техните обективни характеристики и свойства, определени в текста на позицията в КН и забележките към раздела или главата (решение от 30 април 2020 г., DHL Logistics (Словакия), C‑810/18, EU:C:2020:336, т. 25 и цитираната съдебна практика).
34
Съгласно общите правила за тълкуване на КН класирането на стоките в подпозициите на една и съща позиция е нормативно определено съгласно термините на тези подпозиции и забележките към подпозициите, разделите или главите, докато текстът на заглавията на разделите, на главите или на подглавите има само индикативна стойност.
35
Изготвените от Комисията обяснителни бележки, що се отнася до КН и тези, приети от СМО, що се отнася до ХС, значително допринасят за тълкуването на обхвата на различните тарифни позиции, без обаче да имат обвързваща правна сила. Обяснителните бележки към КН, които не заместват тези към ХС, трябва да се считат за допълващи последните и да се разглеждат заедно с тях (решение от 15 април 2021 г., Vogel Import Export, C‑62/20, EU:C:2021:288, т. 31 и цитираната съдебна практика).
36
В настоящия случай позиция 7307 от КН се отнася до принадлежностите за тръбопроводи от чугун, желязо или стомана. Тя включва три категории, първата от които се обозначава с термина „отлети“, втората — с „други — от неръждаеми стомани“, а третата — с „други“.
37
Страните в главното производство не спорят, че разглежданите продукти попадат във втората от тези категории. В тази категория се прави разграничение между четири подкатегории, а именно: първо, „фланци“, второ, „резбовани колена, дъги и муфи“, включително „муфи“ в подпозиция 73072210 от КН, трето, „съединителни елементи за челно заваряване“ и четвърто, „други“ принадлежности за тръбопроводи, включително други принадлежности за тръбопроводи с резба в подпозиция 73072910 от КН. Тъй като последната подпозиция е остатъчна категория, в нея се включват принадлежностите за тръбопроводи с резба от неръждаема стомана, които не попадат в първите три подкатегории. Страните в главното производство не спорят, че разглежданите продукти попадат или във втората, или в четвъртата от тези подкатегории, в зависимост от това дали могат да се считат за „муфи“ с резба, или не.
38
Ето защо следва да се определи какво се разбира под понятието „муфи“ по смисъла на подпозиция 73072210 от КН.
39
Това понятие не е определено нито в КН или в ХС, нито в обяснителните бележки към КН или към ХС.
40
В този контекст трябва да се посочи също, че съгласно постоянната съдебна практика значението и обхватът на термините, за които правото на Съюза не дава никакво определение, следва да се определят в съответствие с обичайното им значение в ежедневния език, като се държи сметка за контекста, в който те се използват, и за целите, преследвани от правната уредба, от която са част (вж. решение от 26 март 2020 г., Pfizer Consumer Healthcare, C‑182/19, EU:C:2020:243, т. 48 и цитираната съдебна практика).
41
На първо място, що се отнася до обичайното значение в ежедневния език на думата „муфа“, от няколко речника и други източници, на които се позовават датските данъчни органи в главното производство и датското правителство в писменото си становище, е видно, че на датски, немски и английски език думата „муфа“ е определена като къса тръба, която служи за обхващане на краищата на две тръби, и че така определената принадлежност за тръбопроводи е антипод на друга принадлежност, обозначена с термина „нипел“, като така обозначената принадлежност може да бъде гладка или с външна резба. От това следва, че според тези речници и източници, ако муфата не е гладка, тя може да бъде само с вътрешна резба, тъй като в противен случай не би могла да обхване краищата на тръбите, които свързва.
42
На второ място, що се отнася до контекста, в който е използвано понятието „муфа“, следва да се отбележи, първо, че както по същество подчертава Комисията в писменото си становище, голяма част от термините, които обозначават принадлежности за тръбопроводи в ХС, в КН и в обяснителните бележки към ХС и към КН, в много езици изглежда са вдъхновени от термини, съответстващи на определени форми, като например части на тялото, букви от азбуката или облекла, и следователно дават представа за формата на съответния вид принадлежност. Например термините на датски език rørknæ и rørbøjninger (elbows и bends на английски език и coudes и courbes на френски език) обозначават продукт, който подобно на коляното (knæ) е извит, както и термина muffe (sleeve на английски и manchon на френски език), изглежда, указват, че така обозначеният продукт има формата на маншон или на ръкав. В това отношение фактът, че както твърди DFST в главното производство, терминът на датски език muffe може да бъде преведен на английски език по няколко начина, е без значение, тъй като в текста на КН на английски език е използвана думата sleeve, за да се преведе терминът „муфа“.
43
Второ, като се има предвид, че обяснителните бележки към позиция 7307 от ХС се отнасят, освен до муфите, и до други продукти като редукторите и конекторите, следва да се приеме, че тези продукти трябва да се разграничават от муфите. Следователно, ако разглежданите продукти трябва да се считат за редуктори и конектори, не може де се приеме, че те попадат в подпозиция 73072210 от КН. Както отбелязва Комисията в писменото си становище, такъв би могъл да бъде по-специално случаят с продукти № 2 и № 5, тъй като тези продукти са описани от производителя съответно като straight fitting union (прав конектор) и straight fitting reducation („прав редуктор“), което запитващата юрисдикция следва да провери.
44
Трето, като се има предвид, че когато в обяснителните бележки към ХС се говори за „муфи и нипели“, се прави разграничение между понятието „муфа“ и понятието „нипел“, следва да се приеме, че муфата и нипелът са два различни продукта, всеки от които притежава собствени характеристики. Като се имат предвид обаче определенията за понятието „нипел“ в различни речници и източници, от които става ясно, както бе посочено в точка 41 от настоящото решение, че нипелите, ако не са гладки, са с външна резба, следва да се заключи, че единствено определението на термина „муфа“, предложено от института за анализ и посочено в точка 20 от настоящото решение, позволява да се разграничат муфите от нипелите.
45
Четвърто, както отбелязва Комисията в писменото си становище, някои от разглежданите продукти, изглежда, притежават характеристиките на няколко вида принадлежности за тръбопроводи, посочени в КН или в обяснителните бележки към ХС. Като се има предвид, че както бе отбелязано в точка 37 от настоящото решение, категорията на другите принадлежности за тръбопроводи от неръждаема стомана, които не са отлети, включва, освен три по-специфични подкатегории, сред които „резбовани колена, дъги и муфи“, и подкатегория „Други“, тези продукти следва да се класират в последната подпозиция, а именно подпозиция 73072910 от КН, тъй като не отговарят напълно на понятието „муфи“, което обаче следва да се провери от запитващата юрисдикция.
46
От това следва, че трябва да се приеме, че принадлежностите за тръбопроводи от неръждаема стомана, които не са отлети, имат външна резба и не представляват къси тръбни участъци с вътрешна резба, позволяващи да се съединят две тръби чрез завинтването им в такава принадлежност или просто чрез вкарването им в нея, спадат към подпозиция 73072910 от КН.
47
Тази преценка не се поставя под въпрос от практиката на някои държави членки относно ОТИ. Всъщност от писменото становище на Комисията е видно, че ирландската ОТИ с референтен номер IE 08NT‑14-284-03, на която се позовава DFST в главното производство, е отменена. Освен това останалите ОТИ, на които се позовават страните в главното производство, датското правителство и Комисията съответно в главното производство и в писмените си становища по настоящото производство, изглежда, потвърждават тази преценка, макар и с някои изключения.
48
С оглед на гореизложеното на поставения въпрос следва да се отговори, че подпозиция 73072210 от КН трябва да се тълкува в смисъл, че принадлежностите за тръбопроводи от неръждаема стомана, които не са отлети, имат външна резба и не представляват къси тръбни участъци с вътрешна резба, позволяващи да се съединят две тръби чрез завинтването им в такава принадлежност или просто чрез вкарването им в нея, не могат да се считат за „муфи“, попадащи в тази подпозиция.
По съдебните разноски
49
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
По изложените съображения Съдът (шести състав) реши:
Подпозиция 73072210 от Комбинираната номенклатура, съдържаща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, изменен с Регламент (ЕО) № 254/2000 на Съвета от 31 януари 2000 г., в редакцията ѝ съгласно Регламент (ЕС) № 861/2010 на Комисията от 5 октомври 2010 г.,
трябва да се тълкува в смисъл, че
принадлежностите за тръбопроводи от неръждаема стомана, които не са отлети, имат външна резба и не представляват къси тръбни участъци с вътрешна резба, позволяващи да се съединят две тръби чрез завинтването им в такава принадлежност или просто чрез вкарването им в нея, не могат да се считат за „муфи“, попадащи в тази подпозиция.
Подписи
(
*1
)	Език на производството: датски.